Twee na Hong Kong | Netwerk24
Twee na Hong Kong
Deur Molly Green 16 Maart 2017 06:03
Ysterman Japie Nel het meer as 'n honderd wedstryde vir die Griffons gespeel.
'n Bekende Griffon-rugbyspeler, Wynand Pienaar (27), en 'n oud-Griffon, Japie Nel (35), is deur die Samurai International Football Club uitgesonder om in Hong Kong aan 'n tien-aan-'n-kant-toernooi deel te neem. Hulle is die enigste Suid-Afrikaners wat na dié toernooi genooi is.
Die ander spelers wat vir dié span gekies is, is onder meer van Amerika, Nieu-Seeland, Engeland en Skotland.
Die immergroen Japie sê dit was vir hom 'n groot verrassing om vir dié span gekies te word. Hy draf tans vir die Welkom-klub uit.
Hy het meer as 'n honderd wedstryde op senter vir die Griffons gespeel en het ook as kaptein van die Perstruie diens gedoen.
Dié twee manne vertrek op 1 April Hong Kong toe en keer op 10 April weer terug na Suid-Afrika.
Hulle sal ook die geleentheid hê om op 5 en 6 April die Wêreldsewes-toernooi by te woon.
Vir Wynand is dit ook 'n eer om deel van dié span te wees.
Hy is in 2016 ook genooi om in Hong Kong te gaan deelneem, maar hy is op 11 Maart verlede jaar met Hodgkin-limfoomkanker gediagnoseer. Dit is 'n soort limfklierkanker.
Hoewel hy sterk dosisse chemoterapie, altesaam 12, ontvang het, het hy aanhou oefen en fiks gebly.
Wynand het Maandag (13/03) die groen lig van die Suid-Afrikaanse Rugby-unie gekry om weer rugby te mag speel.